Ша сатийсина лаам кхочуш хилла Асетан. Нохчийчохь евзина а ца Iаш, республикин дозанал арахьа а евзаш суьрташдахкархо ю иза. Цуьнан дуьххьарлера гайтам 2009-чу шарахь Соьлжа-ГIалахь хилла. 2011-чу шарахь, Кавказийн халкъийн искусствийн институтехь шеран курсаш йохучу хенахь, Гуьржийчохь шолгIа гайтам хилла цуьнан. Европин пачхьалкхашкахь а, Iамаркехь а девзаш ду Асетан суьрташ. 2012-чу шарахь Италин пачхьалкхан шийтта гIалахь (Милан, Александрия, и.дI.кх.) хьовса аьтто хилла цуьнан суьрташка. Цигарчу бахархошна «Хьо цхьаъ вац» («Ты не один») цIе йолу сурт чIогIа хазахеттера. Цу тIехь шайн чуьра стигала хьалаоьхуш седарчий долу зурманаш локхуш жима ши кIант ву. Стаг ша висинчу хенахь, ваха меттиг йоцучохь, цо ойла ян ца оьшу ша цхьаъ хиларан. Цунна гуонаха и санна долу адамаш, стигал, седарчий, Iалам ду. Асетана цу суьртехула ала лууш дерг дара, адамашна шаьш цхьалха ма хетийла бохург. Италошна чIогIа хазахеттера цу суьртан ойла. Цигахь цхьана италочо эцнера и сурт.